Predkladacia  správa

	Uznesením vlády č. 89/2001 zo dňa 31. januára 2001 ku Koncepcii modernizácie mobilného parku Železníc Slovenskej republiky, úlohou B.3., bolo uložené ministrovi dopravy, pôšt a telekomunikácií ku koncu roka informovať vládu SR o stave plnenia citovanej koncepcie. Po rozdelení ŽSR na dva subjekty dňom 1. januára 2002, mobilné prostriedky prešli do pôsobnosti Železničnej spoločnosti a.s. (ZSSK).

Jedným z dôvodov urýchlenej obnovy a modernizácie parku mobilných prostriedkov je potreba zvýšenia konkurencieschopnosti ZSSK na medzinárodnom a domácom prepravnom trhu. Dosiahnutie tohoto cieľa nie je možné bez obnovy a modernizácie parku koľajových vozidiel, z ktorých značná časť nespĺňa požiadavky medzinárodných dohovorov a má taktiež nevyhovujúcu ekonomiku prevádzky (vysoké náklady na pohonné hmoty a údržbu).
Vyjadrenie potreby finančných prostriedkov v „Koncepcii modernizácie mobilného parku ZSSK“ vychádza z technickej potreby obnovy a modernizácie mobilných prostriedkov a je vysoko nad súčasné finančné možnosti ZSSK. Scenár č. 6 finančného modelu, ktorý bol súčasťou vládou prerokovaného a schváleného materiálu v roku 1999 (uzn. č.544/1999 k návrhu Ekonomickej stabilizácie a transformácie ŽSR) vychádzal z predpokladu štátnych investičných dotácií do infraštruktúry a obnovy parku mobilných prostriedkov vo výške 4 mld. Sk z čoho 0,55 mld.Sk  ročne mala predstavovať účasť štátu na obnove parku koľajových vozidiel používaných predovšetkým na osobnú a kombinovanú dopravu. 
Priložená informácia je predložená na rokovanie vlády SR v súlade s uznesením vlády č.89/2001,  bod B.3.  V informácii sú popísané jednotlivé položky tak, ako sú uvedené v prílohách 1 až 3 „Koncepcie modernizácie mobilného parku ZSSK“ – hnacie vozidlá, osobné vozne a nákladné vozne,  ich nákup a modernizácia,  aktuálny stav.
Materiál je informatívny, z toho dôvodu v zmysle bodu 3.1.5 Metodického pokynu na prípravu a predkladanie materiálov na rokovanie vlády SR, nebol predložený na medzirezortné pripomienkové konanie.